Diari Oficial de la Generalitat Valenciana


Sumari del DOGV 7563, del 03-07-2015 (2015/5935)

RESOLUCIÓ de 5 de juny de 2015, de la Direcció General d'Avaluació Ambiental i Territorial, per la qual s'ordena la publicació de l'informe d'impacte ambiental corresponent a l'expedient 19/15-AIA Oliva, Potries, la Font d'En Carròs i Vilallonga.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7563

Data del DOGV
:   03-07-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5935


Data del document
:   05-06-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Potries
    * Font d'en Carròs, la
    * Vilallonga
    * Oliva
    * impacte ambiental

RESOLUCIÓ de 5 de juny de 2015, de la Direcció General d'Avaluació Ambiental i Territorial, per la qual s'ordena la publicació de l'informe d'impacte ambiental corresponent a l'expedient 19/15-AIA Oliva, Potries, la Font d'En Carròs i Vilallonga. [2015/5935]  
De conformitat amb l'article 47.3 de la Llei 21/2013, de 9 de desembre, d'Avaluació Ambiental, que establix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Únic  
Publicar en el Diari Oficial de la Comunitat Valenciana l'informe d'impacte ambiental corresponent a l'expedient 19/15-AIA Oliva, Potries, la Font d'En Carròs i Vilallonga.  
  
«Informe d'impacte ambiental  
Expedient: 19/7687-ELE.  
Títol: Document ambiental per a la sol·licitud d'inici d'avaluació d'impacte ambiental simplificada de la línia subterrània de mitjana tensió de 20 kV tipus abonat (València).  
Promotor: Juan y Juan Industrial, SLU.  
Autoritat substantiva: Servici Territorial d'Energia (ATLINE/2015/14/46).  
Localització: Oliva, Potries, la Font d'En Carròs i Vilallonga (València).  
Juan y Juan Industrial, SLU, tramita l'autorització d'una línia elèctrica de 20 kV davant del Servici Territorial d'Energia de València. Com que la línia requerix avaluació d'impacte ambiental simplificada, ha presentat davant del servici territorial el document ambiental del projecte, i ha comunicat la circumstància a esta direcció general als efectes previstos en la normativa aplicable.  
Projecte presentat  
Juan y Juan Industrial, SLU, propietari de la indústria Dulcesol, situada en l'avinguda Blasco Ibáñez de Vilallonga (València), pretén l'execució d'una línia elèctrica per al subministrament d'esta indústria. L'empresa subministradora Iberdrola, a causa de la potència sol·licitada, ha donat com a punt de connexió a la xarxa la subestació elèctrica més pròxima.  
De manera que es projecta una línia elèctrica, soterrada sota camí, des de la ST Oliva 132/20 kV fins al CTS situat a Dulcesol (Vilallonga), que passa pels termes municipals d'Oliva, Potries, la Font d'En Carròs i Vilallonga. La tensió de disseny serà de 20 kV, amb una longitud total de 12705 m i una potència màxima admissible de 14107 kW. Es dotarà la ST Oliva i el CTS de les posicions necessàries per a la nova connexió.  
  
La línia es tramita davant de l'òrgan substantiu com de tipus abonat. No obstant això, les característiques tècniques de disseny són les establides per la companyia subministradora a fi de cedir-li-la en el termini acordat amb ella. D'altra banda, encara que per a l'abastiment de la indústria es requerix una única línia elèctrica, es dissenya el projecte en rasa entubada, en prisma formigó, configurada per a 4 tubs a fi de compensar els ajuntaments afectats pel pas per camí públic. D'esta manera la infraestructura estarà preparada per a albergar noves línies sense obres de construcció, només caldria estendre-hi el nou conductor.  
  
La rasa tindrà una profunditat mínima d'1,2 m i una amplària mínima de 0,55 m. El conductor anirà entubat i formigonat. Es repondrà el paviment amb la tipologia anterior a les obres.  
Tramitació administrativa  
El 13 de març de 2015 va entrar en el registre general d'esta conselleria la sol·licitud d'avaluació d'impacte ambiental simplificada presentada pel promotor del projecte. S'hi adjuntava una còpia de la sol·licitud presentada davant de l'òrgan substantiu amb anàleg objecte i el document ambiental del projecte. El 16 d'abril de 2015 es va comunicar al Servici Territorial d'Energia que s'havia iniciat el tràmit d'avaluació d'impacte ambiental simplificada.  
També davant d'esta direcció general s'ha tramitat la consulta dels ajuntaments d'Oliva i Vilallonga en relació amb el tràmit urbanístic aplicable. La consulta s'acompanya d'una memòria explicativa de la utilització del domini públic (vials) i del conveni subscrit amb Iberdrola pel promotor. Estos documents, així com la resposta emesa (informes de 25.03.2015), s'han tingut en consideració en este informe d'impacte ambiental.  
El 31 de març de març es va sol·licitar un informe al Servici d'Ordenació Territorial en matèria de risc d'inundació. D'acord amb l'informe emés pel servici el 4 de maig de 2015, per l'abast del traçat, l'actuació proposada travessa dos barrancs i òbviament està afectada per la cartografia del PATRICOVA; però com que el traçat és en col·lector subterrani és compatible per l'actuació en si mateixa i perquè no altera el règim de corrents.  
  
Consideracions ambientals  
El projecte es du a terme en els termes municipals d'Oliva, Potries, la Font d'En Carròs i Vilallonga. És un àmbit de poc pendent i de caràcter agrícola, excepte en els nuclis urbans. El traçat es dissenya sempre seguint els vials existents, sense afectar terrenys adjacents. La xarxa de camins és tan extensa que hi ha continuïtat entre l'origen i el final de la línia. El camí entre Oliva i la Font és contigu a terreny muntanyós, però l'ample que té permet disposar la rasa sense afectar terreny forestal. El traçat ha sigut consensuat amb els municipis per on passa: la línia elèctrica travessa els barrancs de Morata, el Castell (Vilallonga), Beniteixir (Potries), l'Abrullador (la Font) i un canal de la Confederació Hidrogràfica del Xúquer (Oliva). El de l'Abrullador i el de Morata s'encreuaran sobre el tauler del pont que els travessa. En els altres casos la rasa s'executarà per mitjà de clavament per a evitar qualsevol afecció sobre estos. En fer-se soterrada, l'actuació es considera compatible amb el PATRICOVA a pesar que travessa zones amb risc d'inundació. La zona està inclosa en l'àmbit del pla d'ordenació de recursos naturals de la marjal Pego-Oliva, l'objectiu de la qual és preservar l'alimentació hídrica de l'espai; com que no altera el règim de corrents, no s'hi preveu cap afecció. S'encreua a Oliva amb el camí Vell de Gandia a Alacant. S'hi mantindrà el pas durant les obres, però s'habilitarien passos alternatius si calguera.  
  
S'ha analitzat la possibilitat de traçar la línia aèria. L'alternativa requeriria menys longitud i obres, menys incidència sobre el territori, facilita el manteniment, afectaria propietats de tercers i porta associat un cert risc d'electrocució i col·lisió per a les aus. L'alternativa subterrània, plantejada sota camins, requerix més longitud i obres de major envergadura, però elimina l'afecció a terrenys particulars, permet evitar l'afecció visual i s'integra millor en l'entorn. Per tot això, s'opta per un traçat subterrani sota vial. El disseny de la instal·lació, amb tubs de reserva, evita noves obres si feren falta noves connexions en el futur.  
  
Els principals impactes estan associats a la fase d'execució de la infraestructura. Requerirà l'aplec de materials, moviment de maquinària i de terres, estesa de tubs i cables, formigonat i farcit de la rasa i reposició del paviment. Com que es traça sota camí no caldrà l'obertura de nous accessos i no es generarà la compactació de noves àrees. No s'alterarà la cota del terreny, ja que és necessari reposar la cota anterior del camí. Els moviments de terra són d'escassa magnitud i no es preveu la inducció de riscos naturals addicionals als que hi ha. En les zones urbanes l'afecció està associada a les molèsties generades sobre la població, que s'eviten adaptant l'horari de les obres (no es treballarà en horari nocturn). Per a evitar la contaminació de sòls, s'adoptaran pràctiques adequades de maneig de les substàncies perilloses, com ara oli mineral o combustible. Es regarà el material pulverulent i es limitarà la velocitat de circulació per a reduir l'emissió de pols. Si hi haguera alguna troballa arqueològica es comunicarà a l'òrgan competent en patrimoni cultural. Els residus generats es gestionaran adequadament. Finalitzades les obres, es farà la neteja i la restauració de la zona.  
  
  
No es preveuen afeccions ambientals significatives en la fase de funcionament. L'execució de la línia permetrà l'ampliació de la indústria, amb la qual cosa es preveu augmentar el nombre de llocs de treball en l'empresa, amb repercussió positiva sobre l'àmbit social i econòmic de la comarca. D'altra banda, el disseny de la infraestructura per a albergar 4 tubs i amb un traçat que s'aproxima a les unitats d'actuació pendent de desenrotllament urbanístic, i la firma de conveni entre els ajuntaments i el promotor, permetrà als municipis accedir a més potència elèctrica amb una inversió menor que si hagueren de desenrotllar tot el projecte.  
El pla de vigilància ambiental preveu comprovar el compliment de les mesures preventives i correctores i previstes, la seua eficàcia, i esmenar qualsevol problema sobrevingut.  
D'acord amb els criteris establits en l'annex III de la Llei 21/2013, de 9 de desembre, cal assenyalar que:  
- Les característiques del projecte, en particular el disseny soterrat sota camí, permeten evitar les afeccions ambientals associades a este tipus d'infraestructures, ja que es reduïx la utilització de recursos naturals (en particular, l'ocupació de terreny, en aprofitar-se un espai ocupat per una altra infraestructura compatible). L'aplicació de les mesures preventives previstes en la fase d'execució de les obres permet reduir el risc d'accident i de contaminació.  
- El projecte s'ubica en un àmbit agrícola, amb terreny forestal en algunes zones. L'ús actual com a camí de l'eix sobre el qual passa evita afectar l'entorn. Respecte a què tot el municipi de Vilallonga està inclòs en l'àmbit del PORN de la marjal Pego-Oliva, d'acord amb l'objectiu que la declaració busca (assegurar la qualitat dels recursos hídrics que alimenten la marjal), les característiques de disseny del projecte, les mesures preventives associades i la distància a l'enclavament, es considera que el projecte no tindrà afecció sobre el parc natural de la marjal Pego-Oliva. No hi ha afecció directa a cap espai natural protegit. El traçat soterrat permet eliminar la intrusió visual en l'entorn dels nuclis urbans. Perquè va soterrat no es preveu cap afecció sobre el patrimoni cultural.  
  
- Els impactes potencials del projecte no seran en cap cas de caràcter significatiu, sobretot perquè és reduït en extensió i reversible.  
  
Consideracions jurídiques  
El projecte consistix en la construcció d'una nova línia elèctrica, de 20 kV, soterrada, de més de 12 km de longitud. Atés que no passa íntegrament per sòl urbanitzat, li és d'aplicació l'epígraf 4.b del annex II de la Llei 21/2013, de 9 de desembre, i l'article 7.2 relatiu a l'avaluació d'impacte ambiental simplificada.  
  
L'expedient ha observat els tràmits previstos en la secció segona del capítol II de la Llei 21/2013, de 9 de desembre.  
L'article 11 de la Llei 21/2013, de 9 de desembre, atribuïx a l'òrgan ambiental la competència per a la tramitació de l'avaluació ambiental de projectes.  
L'article 15 Decret 47/2015, de 17 d'abril, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule el següent informe d'impacte ambiental.  
  
Primer  
De les consideracions ambientals formulades en este informe es conclou que el projecte de línia elèctrica de 20 kV per a alimentació de la indústria Dulcesol (centre de treball de Vilallonga) des de la ST Oliva, soterrada, per Oliva, Potries, la Font d'en Carròs i Vilallonga, equipada amb 4 tubs (1 per a la línia i 3 de reserva), promogut per Juan y Juan Industrial SLU, no necessita una avaluació d'impacte ambiental ordinària. El projecte no tindrà efectes ambientals significatius sobre el medi ambient sempre que s'adopten les mesures preventives, correctores, i el pla de vigilància descrits en el document ambiental i en este informe. Tot això sense perjuí de l'obtenció de les autoritzacions sectorials que calga.  
  
Addicionalment:  
1. Els treballs que es facen prop de terreny forestal aplicaran el plec general de condicions de seguretat en prevenció d'incendis establit en el Decret 7/2004, de 23 de setembre.  
2. Els residus d'obra es gestionaran d'acord amb la normativa sectorial vigent, i s'entregaran a una empresa autoritzada perquè els gestione. Caldrà ajustar-se en particular al Reial Decret 105/2008, d'1 de febrer.  
3. Les accions incloses en el programa de vigilància ambiental hauran de documentar-se, als efectes d'acreditar l'adopció i execució de les mesures preventives i correctores proposades i la comprovació de la seua eficàcia.  
4. Qualsevol modificació o ampliació del projecte presentat haurà de ser comunicada a l'òrgan ambiental competent, que establirà, si és procedent, l'aplicació de noves mesures correctores.  
  
Segon  
Notificar a les persones interessades que contra este informe d'impacte ambiental no es pot interposar cap recurs. Sense perjuí que, si és el cas, utilitzen la via administrativa o judicial davant de l'acte, si és el cas, d'autorització del projecte, d'acord amb l'article 47.6 de la Llei 21/2013, de 9 de desembre.  
La regulació de la vigència d'este informe d'impacte ambiental serà la que establix l'article 47.4 de la Llei 21/2013.  
  
  
València, 14 de maig de 2015.- El director general d'Avaluació Ambiental i Territorial: Juan Giner Corell.»  
  
València, 5 de juny de 2015.- El director general d'Avaluació Ambiental i Territorial: Juan Giner Corell.